În timp ce Europa rămâne dependentă de importurile de energie, România este una dintre cele mai privilegiate țări. Este țara cea mai puțin dependentă de importul de gaze la nivel UE și ocupă locul 2 cu privire la dependența de importul produselor petroliere.
Chiar dacă Uniunea Europeană a încercat să îmbunătățească situația importurilor de energie, dependența de Rusia s-a transformat în dependența de alte țări. De la începutul războiului din Ucraina, Europa a redus drastic importurile de gaze din Rusia, dar se află încă departe de independența energetică.
La nivel european, se importă de trei ori mai puține gaze din Rusia decât în 2021, înainte de izbucnirea conflictului. România are însă o situație privilegiată, arată un studiu al Asociaţiei Energia Inteligentă (AEI).
"Analizând dependenţa diferitelor ţări faţă de importurile de energie vedem că ţările insulare se găsesc în topul ţărilor dependente de energie, iar la polul opus sunt România (a 4-a cea mai puţin dependentă ţară din UE), înainte de Suedia, Estonia şi Islanda. România este ţara cea mai puţin dependentă de gazele de import şi a doua cea mai puţin dependentă de importul de produse petroliere", a explicat Dumitru Chisăliță, preşedintele AEI, citat de Digi24.
Singura îmbunătățire la nivel european în ultimii ani a fost scăderea de importuri de produse petroliere cu 8%, cauzată în principal de numărul tot mai mare de mașini electrice și hibrid.